Mikloš, Ivan, podpredseda vlády a minister financií SR (2010-09-08):
Ďakujem pekne. Vážené dámy, vážení páni, vážený pán podpredseda, ako predkladateľ chcem podporiť návrh uznesenia, ktorý predložil pán poslanec Matej, pretože tento návrh uznesenia nám umožňuje na jednej strane dodržať zákon, podľa ktorého musíme schváliť štátny záverečný účet, na druhej strane reagovať na obrovský rozdiel medzi jarnou a jesennou notifikáciou, ktorý vznikol sčasti z objektívnych dôvodov, z dôvodov nižšieho výnosu daní a odvodov, ale sčasti z toho dôvodu, že bývalá vláda umelo zakrývala zlý stav verejných financií a klasifikovala ako návratné tie výpomoci, ktoré evidentne návratnými nie sú. K tej diskusii, ktorá tu prebehla, k tomu, čo hovoril pán poslanec Počiatek a ďalší poslanci, chcem povedať, že považujem za drzosť, dovoľte mi použiť toto tvrdé slovo drzosť, keď niekto rozkradne krajinu, vykráda štátne podniky, neefektívne, nekompetentne ich riadi, potom naleje ďalšie peniaze do týchto inštitúcií a tvári sa, že sú a majú byť návratné. To považujem za drzosť a perfídnosť. Cargo je typickým príkladom toho, ako drzo a perfídne ste sa správali, ako ste sa správali voči štátnym podnikom, voči verejným inštitúciám, doslova tak, ako sa zvykne správať cudzia moc na dobytom území. Kde len siahneme, nachádzame nevýhodné zmluvy pre štát, vykrádanie a rozkrádanie verejných zdrojov. Viacerí z vás, ktorí tu sedíte, osobne ste sa na tom podieľali zmluvami. A máte teraz tú trúfalosť obviňovať nás z toho, že nevieme tieto podniky riadiť? Veď Cargo je krásny príklad. Cargo bol podnik, ktorý vždy mal problémy, ale zároveň mal aj veľký potenciál. Sprivatizovali sme, resp. uskutočnili sme proces privatizácie normálnou medzinárodnou súťažou, do ktorej sa prihlásili viaceré subjekty a rakúske Cargo v tejto transparentnej medzinárodnej súťaži vyhralo. Mali sme získať, ak sa nemýlim, 13 alebo 15 mld. slovenských korún vtedy do štátneho rozpočtu a silného investora, ktorý by investoval do tohto podniku tak, že by bol zdravý, konkurencieschopný, niesol by štátnemu rozpočtu peniaze vo forme dividend. Vy namiesto toho ste z politických, ideologických dôvodov túto privatizáciu zrušili – a čo sa stalo? Stalo sa to, že rakúske Cargo vstúpilo do maďarského Carga, presmerovalo tovarové toky, ktoré mohli tiecť cez Slovensko a dávať prácu slovenským železničiarom a podieľať sa na príjmoch slovenského štátneho rozpočtu. Táto práca a tieto peniaze sa presunuli do Maďarska, pretože je evidentné, že rakúske Cargo má záujem z východu, z Ukrajiny, z Ruska do Rakúska a do západnej Európy voziť po tom podniku, ktorého je spoluvlastníkom, a nie po tom, z ktorého ho vyhnali. Takže dnes je situácia taká. Naviac ste ešte prijali absurdné politické rozhodnutie, ničím nepodložené, o vybudovaní širokorozchodnej trate, ktorou ste chceli za peniaze našich daňových poplatníkov budovať konkurenciu aj tak nedostatočne vyťaženému Cargu. Naša železničná trasa bola vyťažená na 30 % a vy ste mali plán za peniaze našich daňových poplatníkov stavať konkurenciu tomuto nášmu takto okyptenému a ochudobnenému Cargu. A dnes máte tú trúfalosť vyčítať nám, že tento podnik vraj nevieme dobre riadiť? No nielen v tomto podniku, v každom štátnom podniku, kde ste mali silné slová a silné reči o tom, ako my privatizujeme, a pritom sa dajú tie štátne podniky riadiť lepšie, všetky tieto podniky, všetky, zdôrazňujem všetky, ktoré ste riadili, išli od desiatich k piatim. A vôbec... (Prerušenie vystúpenia predsedajúcim.)